Na temelju članka 31. stavak 1. podstavak 1. Odluke o potporama za poticanje razvoja poduzetništva na području na području Osječko-baranjske županije ("Županijski glasnik" broj 8/14., 7/18., 4/19., 6/19 i 2/21.) i članka 8. Pravilnika o uvjetima i načinu dodjele potpora poduzetnicima uslijed otežanih uvjeta poslovanja uzrokovanih pandemijom bolesti COVID-19 ("Županijski glasnik" broj 4/21.) Povjerenstvo za potpore u poduzetništvu objavljuje

**JAVNI POZIV**

**za dodjelu potpora poduzetnicima uslijed otežanih uvjeta**

 **poslovanja uzrokovanih pandemijom bolesti COVID-19**

**iz Proračuna Osječko-baranjske županije za 2021. godinu**

**I. Predmet Javnog poziva**

Predmet ovog Javnog poziva je dodjela potpora poduzetnicima s područja Osječko-baranjske županije (u nastavku: Županije) uslijed otežanih uvjeta poslovanja uzrokovanih pandemijom bolesti COVID-19 iz Proračuna Županije za 2021. godinu.

**II. Korisnici potpore**

Korisnici potpore su subjekti malog gospodarstva i to:

* trgovačka društva,
* obrtnici i
* zadruge (u nastavku: poduzetnici).

Potporu mogu ostvariti i poduzetnici koji su u stečaju ukoliko su poslovno aktivni, imaju zaposlene radnike i podmiruju svoje obveze.

Potporu ne mogu ostvariti poduzetnici koji obavljaju djelatnost poljoprivrede, šumarstva i ribarstva.

**III. Uvjeti za dodjelu potpore**

Potpore se odobravaju poduzetnicima koji:

- u vlasničkoj i/ili osnivačkoj strukturi nemaju udjele Republike Hrvatske, jedinica područne (regionalne) samouprave ili jedinica lokalne samouprave te pravnih osoba čiji je vlasnik i/ili osnivač Republika Hrvatska, jedinica područne (regionalne) samouprave ili jedinica lokalne samouprave te imaju sjedište, a vlasnici obrta i prebivalište na području Osječko-baranjske županije (u nastavku: Županija),

- su upisani u registar trgovačkog suda, odnosno obrtni registar i izvršili prijavu radnika u sustav osiguranika Hrvatskog zavoda za mirovinsko osiguranje (u nastavku: HZMO),

- imaju najmanje jednog, a ne više od pedeset zaposlenih radnika na dan 31. ožujka 2021. godine,

- imaju prihode/primitke smanjene za 50 % i više:

1. u razdoblju od 1. prosinca 2020. godine do 28. veljače 2021. godine u odnosu na prihode/primitke ostvarene u razdoblju od 1. prosinca 2019. godine do 29. veljače 2020. godine ako su upisani u registar trgovačkog suda ili obrtni registar do 30. studenog 2019. godine

2. u razdoblju od 1. prosinca 2020. godine do 28. veljače 2021. godine u odnosu na prihode/primitke ostvarene u razdoblju od 1. rujna 2020. godine do 30. studenog 2020. godine ako su upisani u registar trgovačkog suda ili obrtni registar od 1. prosinca 2019. godine do 31. kolovoza 2020. godine

3. u veljači 2021. godine u odnosu na prvi naredni mjesec od mjeseca upisa u registar trgovačkog suda ili obrtni registar ako su upisani u registar trgovačkog suda ili obrtni registar od 1. rujna do 30. studenog 2020. godine,

- su do dana podnošenja zahtjeva za dodjelu potpore uredno podmirili poreze, doprinose te plaće i druge obveze prema radnicima,

- su u cijelosti opravdali namjensko korištenje ranije dodijeljenih sredstava iz županijskog proračuna te

- ispunjavaju uvjete za odobravanje potpora male vrijednosti prema odredbama važeće uredbe Europske unije kojom se uređuju te potpore.

Pod prihodom/primitcima u određenom razdoblju smatraju se prihodi/primitci ostvareni od isporuke roba, izvedenih radova, obavljenih usluga i bespovratnih potpora, osim potpora za ublažavanje otežanih uvjeta poslovanja uslijed pandemije bolesti COVID-19.

**IV. Iznos osiguranih sredstava i visina potpore**

Za dodjelu potpora po ovom Javnom pozivu u Proračunu Županije za 2021. godinu osigurana su sredstva u iznosu od 1.000.000,00 kuna.

Iznos potpore koja se dodjeljuje pojedinom poduzetniku ovisi o planiranim sredstvima za tu namjenu u Proračunu Županije za 2021. godinu i broju zaposlenih radnika na dan 31. ožujka 2021. godine kod podnositelja prijava koji ispunjavaju uvjete za dodjelu potpore.

Potpora pojedinom poduzetniku može iznositi najviše do 10.000,00 kuna.

**V. Podnošenje prijave za dodjelu potpora**

Potpora se dodjeljuje na temelju prijave poduzetnika koji se podnosi na propisanom obrascu "Prijava za dodjelu potpora poduzetnicima uslijed otežanih uvjeta poslovanja uzrokovanih pandemijom bolesti COVID-19" (u nastavku: Obrazac prijave).

Uz podneseni Obrazac Prijave prilaže se sljedeća dokumentacija:

1. Izvadak iz registra trgovačkog suda, odnosno izvadak iz obrtnog registra ne stariji od 15 dana (neslužbena kopija/primjerak ili original izvatka)

2. Potvrda o broju prijavljenih radnika u sustav osiguranika HZMO-a na dan 31. ožujka 2021. godine

3. Potvrda Porezne uprave o stanju duga poduzetnika ne starija od 30 dana

4. Dokaz o prihodima/primicima poduzetnika za razdoblja koja se uspoređuju:

- za trgovačka društva i zadruge: ovjerena skraćena bruto bilanca za traženo razdoblje koja sadrži podatke o prihodima/primitcima ostvarenim od isporuke roba, izvedenih radova, obavljenih usluga i bespovratnih potpora, osim potpora za ublažavanje otežanih uvjeta poslovanja uslijed pandemije bolesti COVID-19 ili obrazac PDV-a s potvrdom o zaprimanju obrasca od Porezne uprave (priložiti dokument koji je relevantniji za promatrano razdoblje),

- za obrtnike koji plaćaju porez na dohodak: ovjereni izvadak iz knjige primitaka i izdataka (KPI) ili obrazac PDV-a s potvrdom o zaprimanju obrasca od Porezne uprave (priložiti dokument koji je relevantniji za promatrano razdoblje),

* za obrtnike u sustavu paušalnog poreza: ovjereni izvadak iz knjige izlaznih naplaćenih računa, a ukoliko je ostvarena potpora za samozapošljavanje ili zapošljavanje, iznos potpore treba dodati zbroju iz knjige naplaćenih izlaznih računa.

Prethodno navedeni dokazi dostavljaju se za sljedeća razdoblja:

1. ako su upisani u registar trgovačkog suda ili obrtni registar do 30. studenog 2019. godine: za razdoblje od 1. prosinca 2020. godine do 28. veljače 2021. godine i za razdoblje od 1. prosinca 2019. godine do 29. veljače 2020. godine

2. ako su upisani u registar trgovačkog suda ili obrtni registar u razdoblju od 1. prosinca 2019. godine do 31. kolovoza 2020. godine: za razdoblje od 1. prosinca 2020. godine do 28. veljače 2021. godine i za razdoblje od 1. rujna 2020. godine do 30. studenog 2020. godine

3. ako su upisani u registar trgovačkog suda ili obrtni registar u razdoblju od 1. rujna do 30. studenog 2020. godine: za veljaču 2021. godine i za prvi naredni mjesec od mjeseca upisa u registar trgovačkog suda ili obrtni registar

5. Izjava o korištenim potporama male vrijednosti

6. Izjava o povezanim osobama

7. Izjava o korištenim potporama male vrijednosti povezanih osoba

8. Izjava da su podmirene sve obveze prema zaposlenim radnicima

9. Preslika IBAN-a podnositelja zahtjeva

 10. Ostala dokumentacija po zahtjevu Povjerenstva.

**Obrazac prijave i obrasci izjava** navedenih pod rednim brojevima 5. - 8. **mogu se preuzeti na internetskim stranicama Županije:** [**www.obz.hr**](http://www.obz.hr)

Obrazac prijave s propisanom dokumentacijom u privitku, dostavlja se osobno ili preporučenom poštanskom pošiljkom na adresu:

**Upravni odjel za gospodarstvo**

**Osječko-baranjske županije**

**putem Pisarnice**

**Osijek, Županijska 4**

**VI. Način odlučivanja**

Pristigle prijave razmatra Povjerenstvo za potpore u poduzetništvu prema vremenu njihova zaprimanja u Upravnom odjelu za gospodarstvo Županije.

Nepotpune prijave se ne razmatraju, a o tome se izvještava podnositelj prijave.

Odluku o dodjeli potpore donosi župan Osječko-baranjske županije na prijedlog Povjerenstva.

**VII. Zatvaranje Javnog poziva**

Javni poziv je otvoren do 31. svibnja 2021. godine.